ເມື່ອຮອດວັນທີ 1 ກໍລະກົດ 2022, ກໍ່ຈະເປັນວັນປະກາດການສ້າງຕັ້ງພັກຄອມມູນິດ ຈີນ ຄົບຮອບ 101 ປີ. ການສ້າງຕັ້ງພັກຄອມມູນິດຈີນ ແມ່ນເປັນການເປີດສັງກາດໃໝ່ ໃນປະຫວັດສາດ ຈີນ ທີ່ມີອົງການຈັດຕັ້ງພັກ ເປັນແກນນໍາ ຂອງປະຊາຊົນ ໃນການຕໍ່ສູ້ ເພື່ອກອບກູ້ກຽດສັກສີ ແລະ ພະຍາຍາມຟື້ນຟູຄວາມຈະເລີນຮຸ່ງເຮືອງຂອງປະເທດຊາດຈີນຄືນໃໝ່. ນັບຕັ້ງແຕ່ມື້ທີ່ໄດ້ກໍ່ຮ່າງສ້າງຕົວ ເປັນຕົ້ນມາ, ພັກຄອມມູນິດຈີນ ໄດ້ສຸມທຸກຄວາມພະຍາຍາມໃນການປັບປຸງ ບໍາລຸງສ້າງໃຫ້ພັກຄອມມູນິດຈີນ ມີຄວາມເຂັ້ມແຂງ ໜັກແໜ້ນທາງດ້ານແນວຄິດ ທິດສະດີ, ເສີມຂະຫຍາຍບົດບາດການນໍາພາຂອງພັກ ເພື່ອເຕົ້າໂຮມຄວາມສາມັກຄີປະຊາຊົນຈີນບັນດາເຜົ່າໃຫ້ເປັນປຶກແຜ່ນ, ໃຫ້ມີຄວາມເປັນເອກະພາບຢ່າງແໜ້ນແຟ້ນ, ເປັນອັນໜຶ່ງອັນດຽວກັນ ໃນການຕໍ່ສູ້ກູ້ຊາດ, ເພື່ອຄວາມເປັນເອກະລາດແຫ່ງຊາດ ແລະ ສະຖາປະນາປະເທດ ສາທາລະນະລັດ ປະຊາຊົນຈີນ ໃນວັນທີ 1 ຕຸລາ 1949. ຈາກນັ້ນກໍໄດ້ ສືບຕໍ່ນໍາພາປະຊາຊົນ ຈີນ ໃນການສ້າງສາພັດທະນາເສດຖະກິດ-ສັງຄົມຂອງປະເທດ ທີ່ຕ້ອງໄດ້ຕໍ່ສູ້ຜ່ານຜ່າຄວາມຫຍຸ້ງຍາກສັບສົນຂອງສະພາບ ແລະ ວິກິດການພາຍໃນປະເທດ ລວມທັງສະພາບແວດລ້ອມຂອງພາກພື້ນ ແລະ ສາກົນ ທີ່ມີການປ່ຽນແປງຢ່າງສັບສົນ ຊຶ່ງມີທັງການຮ່ວມມື, ການແກ່ງແຍ່ງແຂ່ງຂັນ ແລະ ການກົດດັນປິດລ້ອມ.
ນັບແຕ່ກອງປະຊຸມໃຫຍ່ຄັ້ງທີ 18 ຂອງພັກກອມມູນິດຈີນເປັນຕົ້ນມາ, ທ່ານ ສີ ຈິ້ນຜິງ, ເລຂາທິ ການໃຫຍ່, ປະທານປະເທດ ສປ ຈີນ ໄດ້ກຳແໜ້ນທ່າຂະຫຍາຍຕົວຂອງ ສປ ຈີນ ແລະ ຂອງໂລກໃນໄລຍະໃຫມ່, ຕໍ່ສະພາບການຂອງພາກພື້ນ ແລະ ໂລກ ທີ່ມີການຜັນແປໄປຢ່າງໄວວາ ແລະ ສະຫລັບສັບຊ້ອນ ທ່ານ ສີ ຈິ້ນຜິງ ໄດ້ຄົ້ນຄິດທິດສະດີ ແລະ ພຶດຕິກຳທີ່ສຳຄັນຕ່າງໆ ເພື່ອເປັນບ່ອນອີງໃຫ້ແກ່ການວາງຍຸດທະສາດ ແລະ ແນວ ທາງການຕ່າງປະເທດ ກາຍມາເປັນ ແນວຄິດການຕ່າງປະເທດ ສີ ຈິ້ນຜິງ. ແນວຄິດການຕ່າງປະເທດ ສີ ຈິ້ນຜິງ ເກີດມາຈາກການສົມທົບກັນຢ່າງກົມກຽວ ແລະ ວິທະຍາສາດ ລະຫວ່າງ ຫລັກມູນພື້ນຖານຂອງທິດສະດີມາກ ແລະ ບົດຮຽນຈາກພຶດຕິກໍາຕົວຈິງຂອງການທູດປະເທດໃຫຍ່ຕາມສີສັນສະເພາະຂອງຈີນ. ແນວຄິດການຕ່າງປະເທດ ສີ ຈິ້ນຜິງ ໄດ້ສືບທອດມູນເຊື້ອທາງດ້ານທິດສະດີການຕ່າງປະເທດຂອງ ສປ ຈີນ, ພ້ອມທັງພັດທະນາ ແລະ ປະດິດຄິດຄົ້ນຂຶ້ນໃຫມ່ ໂດຍອີງໃສ່ສະພາບການຂອງຍຸກສະໄໝ. ນອກນັ້ນ, ຈຸດພິເສດ ແລະ ຄວາມມັກຮັກສ່ວນຕົວຂອງ ທ່ານ ສີ ຈິ້ນຜິງ ເປັນປັດໃຈສຳຄັນເຮັດໃຫ້ເກີດມີແນວຄິດການຕ່າງປະເທດ ສີ ຈິ້ນຜິງ, ທ່ານ ສີ ຈິ້ນຜິງ ເປັນຄົນທີ່ມັກອ່ານ ແລະ ຄົ້ນຄວ້າຮໍ່າຮຽນເຮັດໃຫ້ເພິ່ນມີຄວາມຮູ້ທີ່ກວ້າງຂວາງ ແລະ ເລິກ ເຊິ່ງ, ສາມາດນໍາມາຫມູນໃຊ້ເຂົ້າໃນໜ້າທີ່ວຽກງານ ແລະ ຊີວິດປະຈຳວັນຂອງເພິ່ນໄດ້ເປັນຢ່າງດີ.
ສປປ ລາວ ແມ່ນປະເທດໜຶ່ງມີສະຖຽນລະພາບທາງດ້ານການເມືອງ, ສັງຄົມມີຄວາມສະຫງົບ ແລະ ມີຄວາມອຸດົມສົມບູນທາງດ້ານຊັບພະຍາກອນທຳມະຊາດ ເປັນຕົ້ນ ແມ່ນໍ້າລໍາເຊ, ເນື້ອທີ່ດິນອັນກວ້າງໃຫ່ຍ ເໝາະແກ່ການປູກຝັງ-ລ້ຽງສັດ ແລະ ມີແຮ່ທາດນາໆຊະນິດ ກາຍເປັນທ່າແຮງບົ່ມຊ້ອນທີ່ລໍຄອຍການພັດທະນາ. ນອກນັ້ນ, ສປປ ລາວ ຍັງມີຈຸດພິເສດທາງດ້ານທີ່ຕັ້ງພູມສັນຖານ ເປັນສູນກາງແຫ່ງການຄົມມະນາຄົມ, ຂົນສົ່ງຂອງອະນຸພາກພື້ນ ແລະ ເປັນປະຕູທາງອອກສູ່ຈີນແຜ່ນດິນໃຫ່ຍ ແລະ ປະຕູເຂົ້າສູ່ອາຊຽນອີກດ້ວຍ. ຈາກຈຸດພິເສດ ແລະ ທ່າແຮງດ້ານຕ່າງໆທີ່ກ່າວມານັ້ນ, ໄດ້ເຮັດໃຫ້ ສປປ ລາວ ກາຍເປັນປະເທດທີ່ບັນດານັກລົງທຶນຕ່າງປະເທດ ມີຄວາມສົນໃຈຢາກເຂົ້າມາຊອກສະແຫວງຫາຜົນປະໂຫຍດຈາກການດໍາເນີນທຸລະກິດປະເພດຕ່າງໆ ໂດຍສະເພາະແມ່ນນັກທຸລະກິດຈີນ ໄດ້ພາກັນຫຼັ່ງໄຫຼເຂົ້າມາລົງທຶນຢູ່ລາວ ນັບມື້ນັບຫລາຍຂຶ້ນ ເຊິ່ງການລົງທຶນຂອງ ສປ ຈີນ ໄດ້ກາຍເປັນການປະກອບສ່ວນທີ່ສໍາຄັນໃນການກະຕຸກຊຸກຍູ້ໃຫ້ເສດຖະກິດຂອງລາວມີການຂະຫຍາຍຕົວຂຶ້ນເປັນກ້າວໆ, ອັນໄດ້ເຮັດໃຫ້ການພັດທະນາສ້າງສາຂອງຫລາຍເຂດແຄວ້ນຂອງລາວໄດ້ມີບາດກ້າວດີຂຶ້ນຢ່າງປະຈັກຕາ ເຊັ່ນ: ໂຄງການທາງດ່ວນນະຄອນຫລວງວຽງຈັນ-ວັງວຽງ, ໂຄງການທາງລົດໄຟລາວ-ຈີນ ທີ່ເຊື່ອມຕໍ່ລະຫວ່າງ ນະຄອນຫຼວງວຽງຈັນຫາເມືອງຄຸນໜິງ, ແຂວງຢູນານຂອງ ສປ ຈີນ ເຫຼົ່ານີ້ເປັນຕົ້ນ.